
KO SU "VEHAB1JE"??? 

(Si'ije i termin vehabizma) 



Prvo, ako hoćemo da razumijemo ovaj razvikani i izvikani termin 
„vehabizam", kao i sadašnje konotacije njegove upotrebe, vratimo se 
knjizi iranskog, ši'ijskog, vjerskog vođe Homeinija, koja je izdana 1941. 
g. a nosi naziv „Otkrivanje tajni". [3] 

U toj knjizi Homeini navodi njihov ši'ijski „hadis", koji je za ehlus- 
sunnet apokrifan, izmišljen i slagan na Poslanika, a.s. Na temelju toga 
„hadisa" ši'ije grade svoj odnos prema vjeri i muslimanima 
ehlusunnetske provenijencije. 

Iz tog lažnog hadisa razumije se da su kaburovi Alijinih potomaka 
vredniji od poslanika i njihovih kaburova. To su „džennetska" mjesta. 
Ko ih posjeti, biva nagrađen kao i onaj ko ode sedamdeset puta na 
dobrovoljni hadž (osim obaveznog hadždža) i postaje „čist" od grijeha 
kao da ga je majka tek rodila. Ko bude gradio mauzoleje (turbeta) na 
njihovim kaburovima, kao mjesta ibadeta, imaće nagradu kao da je 
pomagao Sulejmanu Davudovu u izgradnji Kudusa... Nasuprot toga, 
ko to ne bude vjerovao i bude to osuđivao kao zinaluk (i druge 
grijehe), biće „najgori" u Poslanikovu, a.s., ummetu, i neće biti 
obuhvaćen njegovim šefa'atom (zagovorništvom). 

Odnosno, takvi postaju VEHAB1JE po imenu lbn Abdul-Vehhaba koji 
je sa svojim pristalicama očistio Arabijsko poluostrvo od turbeta, 
mauzoleja, svetišta i dovišta na kaburovima, promovišući čisti 

monoteizam bez zabranjenog kaburskog, ili drugog posredništva, a 
koje opet, igra veliku ulogu u šiijskoj doktrini i „ibadetskoj" praksi. 

Zbog toga je Homeini u svojoj knjizi prosuo salve mržnje napadajući 
Saudijce (po njemu vebabije) i Saudiju kao „zemlju koja se odrekla 
vjere" (rušenjem turbeta, mauzoleja, nadgrobnih spomenika i boreći 
se protiv raznorazanib izvitoperenosti). Zato on traži „od države 
Irana i iranskog naroda da kazni" te „divljake i pustinjake iz Nedžda". 
Prema njegovu mišljenju oni su „bez ikakvog znanja, iskustva i 
bogobojaznosti izišli iz okvira nauke, spoznaje i vjere" pa im „treba 
uskratiti vjerska i dunjalučka prava". [4] 

Vehabizam u Bosni 

Ratnom inercijom i dolaskom muslimana iz čitavog islamskog svijeta 
kod nas, neko je vješto ubacio i ovaj termin „vebabije", ne da označi 
pripadnika ili sljedbenika Muhammeda b. Abdul-Vebbaba, već da 
označi sve ono što nije pozitivno i afirmativno, što izaziva averziju 
javnog mnjenja, želeći da se ta averzija fokusira na one koji se najviše 
i najtvrđe drže vjerske prakse. Na one koji svoju islamsku pripadnost 
i praksu transparentno pokazuju čak i izgledom: bradom, nošnjom, 
dolaskom u džamiju, prihvatanjem raznih sunneta, adaba i manje 
značajnih propisa (sunnetuz-zevaid), i da ih optuži i žigoše 
novotarima i onima koji mijenjanju hanefijski mezheb. Tome je 
podvrgnut svaki onaj ko se ne drži običajnog bosanskog islama i ko 
se drzne da tu praksu podredi nekakvoj analizi i provjeri 
autentičnosti kroz šerijatske izvore i meritornu mezhepsku literaturu. 
Svi oni se etiketiraju s atributoim vehabizma i shodno tome (prema 

pokliču iz Homeinijeve knjige) treba im, „uskratiti vjerska i 
dunjalučka prava". 

1 doista, tako je u Bosni prihvaćena ova borbena ši'ijska opcija protiv 
tzv. vehabija, ustvari opcija koju su oni lansirali protiv muslimana 
autentične eblusunnetske provenijencije. Tako su neki kod nas iz 
raznorazanib razloga i opcija, započeli borbu protiv autentičnog 
islama žigosanjem i napadanjem na „vehabijsku", ustvari sunnetsku, 
ispravnu praksu. 

Mnogi od oponenata, koristeći medije, utrkivali su se da što surovije i 
beskurpuloznije napadaju navodni vehabizam. Čitav jedan vremenski 
period bio je rezervisan za monološko polemisanje o toj temi, o 
promjeni mezheba (neki nisu znali ispravno izgovoriti ili napisati ni 
riječ „mezheb" pa su pisali „mesheb" pokazujući i time svoju 
„stručnost"), o navodnoj sprezi vehabizma sa neprijateljima islama i 
si. Zapravo bili su to „stručnjaci" koji doista nemaju šta reći na 
pomenute teme, osim izliva gotovo fanatične mržnje, koja se 
vjerovatno akumulirala u danima rata na sve i svašta i onda pokuljala 
na prvo na šta se ukaže prstom ponoseći se kako puše, ne nose bradu 
„drže se hanefijskog mezheba" i si. Nisu imali nikakvog legitimiteta 
niti potrebnih školskih, akademskih nominala ili kvalifikacija sa 
poznatih islamskih univerziteta da bi govorili o islamu na stručan 
način, utemeljen na šerijatskim izvorima, kao što bi trebala da ima 
ulema i oni koji govore o islamu. Što nisu vodili medicinske ili neke 
druge rasprave?! Zar za sve specijalnosti ne treba stručnost?! 

Neke stvari su bile vrlo simptomatične: 

Prva stvar je blagonaklonost nekih pojedinaca i grupa sa kojom se 
odnose spram ši'ijskog nepriznatog učenja od strane ortodoksnog 
autentičnog islama i u isto vrijeme fokusirana averzija i antipatija pa 

čak i borba protiv KONSENSUSOM ISLAMSKOG UMMETA 
PRIZNATIH MEZHEBA. Činjenica je da se kod nas pojavila i pokušala 
distribuirati knjiga „Svjetlo istine", [5] izdane od Kulturnog centra pri 
ambasadi Islamske Republike Iran u R BiH, u kojoj se eksplicite 
napadaju dva najautentičnija hadiska izvora, „Sahih" Buharije i 
Muslima. Hadisi u njima okvalifikovani su kao „ jasno... legende i 
bajke koje su ispričali primitivni laički umovi" [6], odnosno to su 
„krivotvoreni i izmišljeni hadisi" [7]. 

Nemam ništa protiv prijateljstva sa bilo kojom zemljom, a sa Iranom 
pogotovu. Naprotiv, treba iznalaziti mostove i načine mogućeg 
političkog, ekonomskog ili bilo kojeg drugog približavanja. Samo to 
ne smije biti nauštrb vjere i „vehabizacijom" onih koji se drže vjere, 
niti po cijenu da se na našem jeziku, u našoj zemlji, pišu knjige čiji 
sadržaj je usmjeren na rušenje drugog izvora naše vjere. 

Druga simptomatična stvar je da se kod nas, iza rata, počinju praviti 
turbeta i mauzoleji poznatih boraca, mudžahida i šehida, što nema 
veze sa islamom i hanefijskim mezhebom, nego je čisto šiijska i 
derviško-sufijska doktrina. Po islamu to je zabranjeno, pošto islam ne 
dozvoljava nikakvu gradnju na kaburovima. 

Muslim i drugi bilježe vjerodostojno predanje u kome se kaže da je 
Fedaletu b.'llbejd, pošto je umro neko od njegovih drugova u 
Bizantiji, naredio da mu se kabur poravna, obrazlažući to riječima: 
„Čuo sam Allabova Poslanika, a.s., da je naredio poravnavanje 
kabura." (Dakle, nema nikakve gradnje na kaburu. On mora biti 
poravnat.) 

Alija, Allab bio zadovoljan njime, prenosi da mu je Poslanik, a.s., 
stavio u zadatak: „Ne ostavi spomenik, kip, idol, a da ga ne uništiš, 
niti uzvišeni (uzdignuti) kabur a da ga ne poravnaš." 

Ševkanija kaže: „Poznato je da je podizanje kabura više od 
dozvoljenog (iznad jednog pedlja) haram. To su oglasili učenjaci koji 
slijede Ahmeda, Šafiju, i Malika." [8] 

Nadalje, simptomatično je da se pogled na vjeru toliko redigovano 
simplificirao kod nekih naših zvaničnika, vjerskih i političkih, tako da 
gledano sa jednog macro nivoa, a kroz prizmu raznoraznih interesa 
(samo ne vjerskih), stiže se dojam da se kod nas razvila i prihvatila 
teza, kako se muslimani dijele na ehli sunnet i vehabije. To 
predstavlja takvu dezinformaciju, koja se nikako ne može u jednom 
normalnom diskursu prihvatiti ni kao teza, a kamoli kao „istina" sa 
kojom se operiše u bilo kakvom iole naučnom promišljanju islama i 
islamske prakse. Podjela muslimana na grupaciju ehli sunneta, ši'ija i 
vehabija, ušla je kod nas čak i u „ozbiljnu, naučnu" literaturu, pa je 
možemo naći u običnoj dnevnoj štampi, periodici lZ-e, pa čak i u 
novom izdanju geografskog atlasa za osnovne i srednje škole (izdanje 

Sejtarije). U tom atlasu se muslimani dijele na „ehlusune, šije i 
vehabitije" [9]. 

1 da dezinformacija bude gora, a bruka veća, zemlja u kojoj se pojavio 
islam prije 14 vjekova i gdje je rođen posljedni Poslanik, a.s., gdje se 
nalazi njegov grad Medina i u njoj njegova džamija, gdje se nalazi 
Mekka i u njoj Kjaba, kao prvi i najsvetiji hram za sve muslimane 
svijeta, gdje se nalazi mjesto i pravac okretanja u namazima (kibla) za 
sve muslimane svijeta, gdje se nalaze sveta obredna hadžska mjesta, 
kabur Poslanika, a.s., i njegove porodice i ashaba itd., obojena je u 
tom geografskom atlasu kao zemlja nekakvih vebabitijja (dakle kao da 
nisu muslimani!). 

Islamski ummet se složio (idžma') sa legitimitetom poznatih i 
priznatih mezheba, i time da je sunnet Poslanika, a.s., drugi centralni 
izvor Šerijata, tako da „izbacivanje" ta dva izvora (idžma'a i sunneta) 
tezom vehabizma i unificirane mezhepske prakse nije ništa drugo 
nego direktno rušenje vjere. 

Termin vehabizma nije ništa drugo, dakle, nego jedan od „izama" koje 
neprijatelji islama poturaju muslimanima. Prije su to bili termini 
islamski fundamentalizam, islamsko tvrdolinijaštvo, islamski 
ekstremizam, islamska zelena transverzala i panislamizam. Danas je 
to vehabizam, a sutra će već biti nešto drugo. 



7 



Dilema: „Grijesi 11 vehabizma ili valjana sunnetska praksa? 

Ovdje nam je cilj da analiziramo praksu zbog koje se neko proziva 
kao tzv. vebabija pa da utvrdimo da li je ta praksa u skladu sa vjerom 
ili nije? Da li je u skladu sa priznatim ehlisunnetskim mezhebima ili 
nije? 1 da li se neko predstavlja kao vebabija, kao što se neki 
predstavljaju sufijama, dervišima, šiijama i si., ili je to pogrdni naziv 
neprijatelja islama za one koji se drže vjere? 

Da bi se to utvrdilo, moramo se osvrnuti na ono što smatraju i 
nazivaju vehabizmom. Da to podredimo jednoj fikbskoj i usulo- 
fikhskoj analizi, te komparaciji kroz vjerske izvore i utvrdimo da li je 
to vjera; pa ako jeste da se javno kaže i potvrdi vjerom, osuđujući 
svakog onog ko to obezvređuje i napada, ukazujući mu da takvim 
činom i odnosom obezvređuje, omalovažava i napada na vjeru, i da to 
ne radi ako je musliman; ili je to (eventualno) nova vjera, i novo 
tumačenje vjere, pa da se to osudi i izbaci iz prakse. 

„Grijeh" aminovanja naglas 

Oni koje nazivaju vehabijama, aminuju naglas kod džematile namaza, 
kada imam završi sa učenjem „Fatihe". Ima li to osnova u vjerskim 
izvorima ili je „grijeh" zbog koga treba optužiti nekog muslimana da 
je vehabija?! 

Izgovaranje „amin" naglas u namazu je sunnet, ali ne po hanefijskom 
mezhebu. Prenosi se dosta predanja (hadisa) iz kojih se razumije da 
svi klanjači (imam, oni koji klanjaju džematile i pojedinac) izgovaraju 

„amin" naglas poslije „Fatihe", u namazima u kojima se uči naglas, i u 
sebi, u namazima u kojima se uči u sebi. 

Nu'ajm kaže, a Buharija je zabilježio (talikan, bez lanca prenosilaca): 
„Klanjao sam za Ebu Hurejrom koji je proučio ,Bismi11ahr zatim 
,Fatihu' pa kada je izgovorio ,ve1ed-dallin' izgovorio je ,amin' a i 
klanjači su izgovovorili ,amin\ Iza selama Ebu Hurejre je rekao: ,Tako 
mi Onog u čijoj ruci je moja duša, moj namaz je sličniji namazu 
Poslanika, a.s., od namaza bilo koga od vas.'" Ovo predanje bilježe 
Nesaija, lbni Huzejme, lbni Hibban i Ibni Siradž. 

Ata' kaže: „lbnuz-Zubejr bi izgovorio ,amin' a onda bi to oni koji 
klanjaju za njim podržali naglas da bi se džamijom prolomilo ,amin"\ 

Prenosi se od Vaila b. Hudžra, Allab bio zadovoljan s njime, a Ahmed 
bilježi, da je rekao: „Čuo sam Poslanika, a.s., kada prouči ,gajri1- 
magdubi alejhim, veled-dallin' da kaže ,amin' otežući glas." 

Ebu Davudova verzija ovog predanja pominje da je „...podizao glas 
izgovarajući ,aminV 

Ata' još kaže: „Zapamtio sam dvjesta asbaba u ovoj džamiji, kada bi 
imam proučio ,veled-da11in' džamijom bi se prolomilo naglas ,amin\ w 

A od Aiše, Allab bio zadovoljan s njome, prenosi se da je Vjerovjesnik, 
a.s., rekao: „Danas vam Židovi ni na čemu ne zavide kao na ,se1amu' i 
izgovoru ,amin' za imamom." Ovo predanje bilježe Ahmed i lbni 
Madždže. 

Dakle, bez ikakve sumnje izgovaranje „arnin" naglas je od vjere i 
njegovo prakticiranje nije vid novovjerstva ili bid'ata, nego sunnet, 
praksa Poslanika, a.s. 

Neki naši imami, u nastupu nekakvog mezhepskog šovinizma, 
neznanja i džehaleta, znali bi upozoriti i naređivati prije klanjanja da 
se ,,amin w ne izgovara naglas, a ako bi to neko uradio, prekinuli bi 
namaz, što sigurno nije u duhu vjere niti hanefijskog mezbeba, nego 
šejtanski nagovor koji može biti efikasan samo kod zagriženih, 
džahila-neznalica. Uostalom, neka takvi pogledaju, u hanefijskom 
fikhu kada se to i iz kojih razloga smije prekinuti namaz. 1 čiji to 
mezheb slijede kada prekidaju namaz zbog nečije primjene sunneta 
Poslanika a.s.? To može biti samo mezheb lblisa, la'netullahi 'alejhi 
(neka je Allahovo prokletstvo na njega). 

Posebno bih preporučio glasno izgovaranje ,,amin w u namazu teravije, 
koja se klanja duže i postaje monotona bez aktivnog učešća klanjača, 
tako da bi se oni i na takav način konstantnim izgovorom „amin", na 
svakom rekatu iza proučene „Fatihe", iznova, lakše vraćali i 
skoncentrisali na namaz, ako im misli odlutaju. 

„Grijeh" dizanja ruku prije i poslije ruku'a 

Ima muslimana koji prilikom klanjanja dižu ruke kada hoće ići na 
ruku' i kada se dižu sa njega. Da li ta praksa ima svoje vjersko 
utemeljenje ili je vid novotarije protiv koje se treba boriti, a onoga 
koji to čini zvati vehabijom?! 

Lijepo je dići ruke prilikom rukvTa i dižući se sa njega. Dvadeset i dva 
ashaba prenose da je Poslanik, a.s., to činio. Bilježe Buharija, Muslim i 
Bejhekija od lbni Omera, Allah bio zadovoljan s njime, da je rekao: 
„Vjerovjesnik, a.s., bi kada hoće stupiti na namaz, dizao ruke naspram 
ramena i izgovarao tekbir, a kada bi htio ići na ruku' dizao bi ih na 
isti način, također, i kada bi se dizao sa ruku'a. Onda bi rekao: 
,Semi'al1ahu limen hamideh, rabbena ve lekel-hamd."' 

Bejhekija je još dodao na ovo u svojoj verziji: „Ovako je Poslanik, a.s., 
klanjao dok se nije susreo sa svojim Gospodarem (dok nije umro)." 

„Grijeh" dizanja ruku poslije dva rekata 

Također, kakav je status dizanja ruku nakon što se klanjaju dva rekata 
farda i pođe dizati na treći, kod trorekatnog i četverorekatnog farda? 

Buharija, Ebu Davud i Nesaija bilježe predaju od lbni Omera, r.a., da 
je on, kada bi se dizao nakon dva rekata, dizao ruke, pripisujući to 
praksi Poslanika, a.s. 

Klanjati na ovakav način, dakle, oponašati praksu Poslanika, a.s., nije 
nikakva novotarija u vjeri. 

„Grijesi" nakon selama kod fard-namaza 

Kakav je status zikra nakon završetka fard namaza? Da li se klanja 
odmah sunnet, kod namaza u kojih ima sunnet poslije farda, ili se 
prije toga prouči zikr? 1 da li se uči zajednička dova, džematile? 

Što se tiče učenja zikra poslije fard namaza, to je praksa i hanefijske 
pravne škole. U Kjafijinom djelu o namazu ne govori se ništa o 
učenju i zikru nakon namaza, što automatski upućuje na to da je to, 
po njemu, zasebna tematika koja ne ulazi direktno u namaz, niti 
govori o statusu klanjanja sunneta i nafila neposredno nakon farda, ili 
rastavljenih sa zikrom, kao ni o vrijednosti klanjanja sunneta i nafila 
zajedno sa fardom u džamiji ili kod kuće. 

Praksa naših muslimana je da se sve to klanja zajedno, da su to 
gotovo sastavni dijelovi obaveznih namaza, u kojima se ne rastavljaju 
farzovi od sunneta nego završavaju još i sa zajedničkom dovom i 
zikrom, pa čak se dešava da neki, ako ne mogu vremenski stići 
klanjati sve (fard i sunnete sa zikrom i dovom), propuštaju 
kompletan namaz ne klanjajući ga nikako. 

Kjafija ne spominje u svome djelu „Hadikatus-salah", korelacijsku 
vezu obaveznog namaza (farda), neobaveznog (sunneti-nafile) i zikra. 

Zbog važnosti namaza i naučne objektivnosti, pogledajmo o tome u 
jednom od najpoznatijih hanefijskih izvora ,,1'laus-sunen" od Zafer 
Ahmed El-'llsmanija, poglavlje: OBJAŠNJENJE ONOGA ŠTA SE UČI 
NAKON PREDAJE SELAMA, a koje se nalazi u trećem tomu na str.: 

194 - 207. 

U tom poglavlju se između ostalog kaže: 
„...Rekoh: 

...Doista je doviti neposredno nakon završetka svakog propisanog fard 
namaza mustehabb, sa dignutim rukama, kao uostalom što je poznato 
i rasprostranjeno po našim islamskim zemljama. 

A neka se Allah, dž.š., smiluje novotarima u nekim pokrajinama Indije 
koji su uveli u praksu da imam i džematlije ustaju odmah poslije 
farda, kad prouče: ,Al1ahumme entes-Selamu../, onda klanjaju sunnete 
ili naffle, pa onda imam nakon ,Fatihe', naglas, ponovno uči dovu dok 
džematlije aminuju. 

To što čine, rade u smislu stalne obaveze, tako da obični svijet smatra 
da je taj vid dove nakon sunneta ili nafila, zajedno sa imamom, 
namaska obaveza, pa čak ako se imam malo duže zadrži na 
sunnetima zamjere mu: ,Vidi ga, mi čekamo na drugu dovu a on 
rastegao sa sunnetima../ 

Mutevelije džemata traže od službenih imama da moraju obavezno 
učiti tu dovu poslije sunneta, inače ih razrješavaju dužnosti i neće da 
klanjaju za onima koji ne rade po njihovom običaju. 

Allaha mi, to je doista novotarija u vjeri, jer si se mogao uvjeriti iz 
hadisa navedenih u tekstu poglavlja OBJAŠNJENJE ONOGA ŠTA SE 
UČI NAKON PREDAJE SELAMA[lO]; broj dvanaest, da: ,Pos1anik, 
s.a.v.s., nije klanjao dva rekata sunneta nakon džume, i dva rekata 

nakon akšamskog farza, osim u porodici - kod kuće/ (hadis je stepena 
hasen), i broj trinaest, da je: ,Pos1anik, s.a.v.s., bio pitan o tome šta je 
vrednije: namaz u kući ili namaz u džamiji, pa je rekao: Vidiš li kako 
mi je stan blizu džamije? Da klanjam u kući, draže mi je nego u 
džamiji, osim ako se radi o farzu, propisanom namazu/ (hadis je 
stepena sahih-vjerodostojan ili basen). 

U svim tim tekstovima imamo dokaz da je običaj Poslanika, s.a.v.s., 
bio da praktikuje sunnete i nafile u kući. Nije utvrđeno ni u jednom 
badisu da se on poslije toga vraćao u džamiju na dovu. Osim toga, to 
bi bilo otežavajuće, što je potpuno razumljivo. 

Također, ranije je navedeno da mendub (ono što je lijepo činiti) 
postaje mekruhom ako se podigne na stepen koji mu ne pripada, pa 
je, naime, desna strana privilegovana (mustebabb) u svim ibadetskim 
aktivnostima. Međutim, lbn Mes'ud je to pokudio pobojavši se da to 
ne proglase obavezom, vadžibom. Kako je tek sa onima koji 
tvrdoglavo ostaju na novotariji i grijehu? 

Ne upotpunjuje se dokaz ove grupe sa predajama u kojima se kaže da 
je Poslanik, s.a.v.s., ponekad klanjao nafile u džamiji, kao što bilježi 
Et-Tahavi u knjizi „Meanil-Asar 1 od lbn 'Abbasa: da je Poslanik, 
s.a.v.s., klanjao jaciju namaz, a potom ostao klanjajući, dok svi nisu 
izašli iz džamije/, 

ili kao što bilježi Ebu Davud od istog prenosioca: ,Poslanik, s.a.v.s., je 
odužio učenje nakon akšama, dok svi nisu izašli iz džamije., 

pošto klanjanje nafile u džamiji nije pokudio niko, a ovdje je 
predmetno pitanje njenog vrednovanja i džematile dove poslije 
neobaveznih namaza. 

Veća vrijednost nafile je u kućnom obavljanju, kao što smo naveli 
potvrđujući to riječima Poslanika, s.a.v.s., (el-hadis el-kavli) koje se 
preferiraju nad njegovom praksom (el-fil) kao što je pravilo 
metodologije isl. jurisprudencije, tako da praksa (u ovakvim 
slučajevima kada dođe u kontradikciju sa rječima) ima samo status 
dozvole. 

A u ovim i drugima vijestima, nemamo nešto što bi upućivalo da je 
Poslanik, s.a.v.s., nakon ovih neobaveznih namaza koje je obavio u 
džamiji, okupljao ljude i džematile dovio. Naprotiv, iz njih se razumije 
da je Poslanik, s.a.v.s., bio zauzet sa namazom i učenjem toliko da bi 
svi u tom vremenu izašli iz džamije. Prema tome, gdje je dokaz koji 
potvrđuje da je bila i (zajednička) dova, nakon nafila (sunneta) u 
džamiji? 

Također, prisiljavanjem imama i džematlija da praktikuju sunnete i 
nafile u džamiji imamo promjenu onoga što je ušerijaćeno i onoga što 
je šerijatski vrednije, te ograničavanje onoga u čemu je Allah, dž. š., 
dao izbor, tako da taj čin prisile postaje zabranjena novotarija koju je 
haram činiti. 

Ranije smo naveli u tekstu Ebul-Ahvesa da je lbn Mes'ud rekao: 

,Ako imam završi sa namazom i ne okrene se, niti nastavi sa daljim 
klanjanjem imajući neku potrebu, ostavi ga i idi, njegov namaz je 
upotpunjen/ (prenosioci ove predaje su potpuno povjerljivi). 

U djelu „Medžme'uz-zevaid" imamo još direktniji dokaz (1-200) gdje 
se kaže: 

,Prenosioci ove predaje su povjerljivi', a od lbn Mes'uda se prenosi da 
je rekao: 

,Kada imam preselami, a čovjek ima neku svoju potrebu, nema ga više 
šta iščekivati da mu se okrene licem, pa i ako prekine namaz i 
selam../ 

U svemu ovome imamo dokaz za dozvolu napuštanja i odlazak 
klanjača za svojim poslom nakon završetka imama sa (fard) namazom 
i njegovog preselamljivanja. 

U obaveznosti dove nakon sunneta i nafila, mijenjanjem ove 
(šerijatske) dozvole, bilo bi otežavanje imamu i džematlijama bez 
ikakva opravdanog razloga, jer im je šerijatski dozvoljeno da klanjaju 
naffle u džamiji, ili kući, ili gdje već hoće, ili konačno da se raspu 
nakon farda i idu za svojim potrebama. Kaže Uzvišeni Allab: 

,A kada se namaz obavi, onda se po zemlji raziđite i Allahovu 
blagodat tražite../ [li] 

Oni nemaju dokaz ni u tome što je došao jedan opći poticaj da se 
dovi nakon namaza, bilo da se radi o fardu ili nafili, jer u tome nema 
nikakvog dokaza da se to radi džematile ili da se u tome mora neko 
iščekivati. 

Također, ni u onome što navodi Eš-Širinbilani u djelu ,,Nuru1-idah w i 
njegovom komentaru nakon riječi: ,llstajanje i klanjanje sunneta 
neposredno nakon farda je sunnet/, kada kaže: 

,Mustehab je imamu, nakon što preselami, da se okrene na lijevu 
stranu zbog klanjanja neobaveznog namaza poslije farda, i mustehab 
je da se poslije tog namaza okrene ka džematlijama, da tri puta 
Allabu istigfar učine, da uče „mu'avvizat" i „ajetul-Kursijj", da prouče 
tespih - po trideset tri puta „subhanellah", „elhamdulillah" i „Allabu 
ekber"- a zatim dove za sebe i za ostale muslimane, podignutih 
ruku../ 

U svemu ovome nema dokaza da se to učenje i dova uče džematile, 
niti da se uče u džamiji, jer sama množina ne upućuje na džemat i 
zajedničku aktivnost u osnovi, na šta upozoravaju šerijatski pravnici. 

Prema tome, njegove riječi znače da muslimani trebaju učiti 
propisane vidove zikra nakon fard namaza, svako ponaosob, doviti 
svako za sebe i ostale muslimane, jer je Eš-Sirinbilani sam prije toga 
rekao da je sunnete vrednije praktikovati daleko od „rija'a", a za 
postizanje toga je kuća ili nešto drugo...(str.:l82). 

Pošto je kod njega vrednije praktikovati sunnete kod kuće i si., pa 
kako je moguće iz njegovih riječi ,...da Allahu istigfar čine, da mu 
zahvale (el-hamdulillah izgovoriti)../ izvesti zaključak da to znači 
džematsko praktikovanje u džamiji?! 

Također Eš-Širinbilani je ranije naveo prenoseći iz „Medžme'ur- 
rivajat" da kad neko završi sa svojim namazom, onda uči zikr ako 
hoće sjedeći, ili ako hoće stojeći. A njegove riječi: i mustehab je da 
se poslije tog namaza okrene ka džematlijama../, ne znače da im se 
okreće radi dove, nego je mustehab da na takav način prekine 
okretanje prema kibli, koje je bilo radi imameta pred džematom u 
propisanom fard namazu, bilo da im se okrene i sjede na svom 
mjestu, ili se podigne pa ode za svojim poslom, kao što je on oglasio i 
mogućnost izbora u svemu tome (str.:l82.), pošto se sa svim tim 
radnjama prekida pomenuto okretanje leđa klanjačima, pa to shvati! 
A Allah upućuje koga hoće na pravi put..." 

Ako neko slučajno misli da je ovo stav samo ovog autora hanefijske 
provenijencije, neka zaviri i u druge mezhepske izvore pa će naći, 
recimo: „...da je najvrednije klanjati sunnete u stanu (kod kuće), osim 
teravije." [12] 

Prema tome hanefijsko najvrednije mišljenje je da se sunneti klanjaju 
kod kuće. Kad je to tako, onda, logički se isključuje i mujezinluk 
(osim ezana i ikameta), zajednički zikr, zajedničko dovljenje sa 
imamom itd., jer u mezhepskom mišljenju nije došlo da se poslije tih 
obavljenih sunneta kod kuće, najvrednije ponovo vratiti u džamiju, pa 
doviti zajedno sa imamom. 

Zato, praksa onih koji ovako postupe, ne može se tretirati 
vehabizmom, novovjerstvom i si. To je praksa hanefijskog mezheba. 

„Grijeh" nemujezinjenja (osim ezana i ikameta) 

Kod nas je običaj da muezzin uči toliko povišenim tonom naglas, 
pored ezana i ikameta, još neke vidove zikra koga bi trebali učiti svi 
klanjači, da ometa i sprečava sve ostale u tome, ili ometa one koji u 
tom trenutku klanjaju ili donaklanjavaju propušteno ako su zakasnili 
u džemat. Da li je vjerski opravdano da se taj muezzinluk ispusti, 
kako se ne bi ometali ljudi kad klanjaju (ako su zakasnili na namaz ili 
klanjaju sunnete, nafile), ili je to sastavni dio namaza i džematskog 
klanjanja koji se ne bi trebao ispuštati? 

U hanefijskom djelu „Hašijeh" koje se smatra zadnjom finalnom 
recenzijom mezhebski preferiranih mišljenja od lbni Abidina, šamskog 
učenjaka (umro 1252.h.) daje se odgovor na to. Po njemu u harame 
koji se čine u džamiji spada i „...dizanje glasa sa zikrom..." Oni od 
učenjaka hanefijskog mezheba koji to pak dozvoljavaju u džamiji, 
uslovljavaju da se time „...ne ometa, spavač, klanjač ili učač..." [13] 

U hanefijskom mezhebu se zabranjuje učenje zikra naglas u džamiji, 
po nekima uopćeno, a po drugima ako bi se time ometao klanjač, 
učač ili čak, spavač. Prema tome nije dozvoljeno ni u jednom 
mezhebu, pa čak ni hanefijskom, mujezinluk koji ometa ibadet druge 
osobe u džamiji. 

Zato bi muezzini trebali dobro da paze da li svojim glasnim učenjem, 
osim ezana i ikameta, ometaju nekoga ko klanja u džamiji, uči i si. i 
time čine haram. Izgovarajući neke vidove zikra povišenim glasom po 
običaju mujezinluka kod nas, sprečavaju time ostale džematlije da 
izgovore te vidove zikra, pa neka to uzmu u obzir. Zar nije bolje da 
te zikrove izgovore svi klanjači, nego sam muezzin?! 

U krajnjem slučaju, ako neko mujezini učeći naglas, neka prije nego 
što započne sa glasnim učenjem razgleda malo po džamiji pa ako vidi 
da neko klanja ili uči Kur an, neka bar snizi glas toliko da ga što 
manje ometa, jer često se dešava da neko zakasni na džematile namaz 
pa treba da donaklanja određeni broj rekata farda i na mukama je da 
se skoncetriše zbog mujezinovog glasnog učenja. A doista niko od 
uleme nije dozvolio da se bilo ko ometa dok klanja. 

„Grijeh* puštanja brade 

Da li se puštanje brade povezuje sa slijeđenjem četnika ili je to 
sunnet Poslanika, a.s., njegova praksa i običaj islamskog ummeta? 

Brada je bila prisutna u skorašnjoj praksi bošnjačkih Muslimana kao 
vjerski običaj. Antun Hangi, kršćanin koji je učiteljevao po Bosni 
krajem prošlog vijeka, pisao je o životu i običajima muslimana- 
Bošnjaka, oduševljavajući se njihovim likom i izgledom. Kao 
najmarkantniju stvar kod njih on spominje bradu: 

,,A da li je takav starac zaslužio toliko poštovanja? Pogledajte ga samo 
pa mi odgovorite! Pogledajte ono njegovo dugo, obično mršavo lice, 

ono lijepo, već ponešto ugaslo oko, pa onda onu dugu i kao snijeg 
bijelu bradu pa ćete se sjetiti na obličja drevnih grčkih 
fi1ozofa...Moram priznati da i meni kao inovjercu imponuje takova 
osoba../' [14] 

Puštanje brade spada u sunenul-fitre. Nešto što su praktikovali, ne 
samo Mubammed, a.s., i njegovi sljedbenici, nego i prijašnji Allahovi 
poslanici i njihovi sljedbenici. 

Buharija, Muslim i Ahmed bilježe predanje od lbni Omera, Allah bio 
zadovoljan njime, da je Poslanik, a.s., rekao: „Razlikujte se od 
mnogobožaca puštanjem brade i skraćivanjem ili brijanjem brkova." 

U drugoj verziji ovoga predanja od Ebu Hurejre, Allah bio zadovoljan 
s njime, koje bilježe Ahmed i Muslim, kaže se „...razlikujte se od 
vatropoklonika ..." 

Malikije i hanbelije smatraju da je brijanje brade haram. 

Nije pokuđeno urediti bradu otkidajući ono što prelazi preko „kabde", 
odnosno preko šake kada se obuhvati donji dio brade, niti ono što se 
nalazi ispod grla. 

Buharija bilježi: „lbni Omer je, kada bi završio sa obredima hadždža, 
obuhvatao bradu šakom, pa što bi prelazilo preko nje, otkidao". 

Po hanefijskom mezhebu brijanje brade je mekruh tahrimen, odnosno 
mekruh koji je blizak haramu, a kod šafija je samo mekruh. 



21 



Brijanje brade ženama, ako im naraste, nije mekruh, nego mustehabb 
(lijepo). 

Nije jasno kako je došlo do ustaljivanja masovnog običaja brijanja 
brade kod naših muslimana, pošto to nije dozvoljeno ni po jednom 
mezbebu, osim za žene. Njima je to poželjno (mustebabb) ako im 
naraste brada, što je rijedak i izniman slučaj. Neki to pokušavaju 
pravdati time kako četnici nose brade, pa je puštanje brade slijeđenje 
četnika. Naravno, to nema nikakve logike, jer je takvo opravdanje u 
suprotnosti sa vjerodostojnim tekstovima, praksom Poslanika, a.s., i 
običajem koji je doskora vladao ovim prostorima. S druge strane, 
najveći krvnici, koljači, vođe i ideolozi četništva ne nose bradu. Znači 
li to da se obrijani muslimani poistovjećuju sa obrijanim ideolozima 
četništva?! Naravno da ne, kao što se ni muslimani koji puštaju brade 
ne poistovjećuju sa bradatim četnicima. 

Pošto je jasno da puštanje brade ima svoje jako vjersko utemeljenje 
po svim mezhebima, i u svim prijašnjim nebeskim vjerama i 
religijama, treba skrenuti pažnju našim muslimanima koji smatraju 
kako je lijepo brijati se čak i petkom „uređujući se" za džumu, da to 
ne samo da nije lijep običaj i ne spada u uređivanje za džumu, nego 
je taj čin haram po nekim mezhebima dok je po nekim drugim 
pokuđen ili vrlo blizak haramu kao što je slučaj sa hanefijskim 
mezhebom. Međutim, stalna konstantna praksa ponavljanja čak i 
mekruha koji je blizak haramu postaje haram. 

Posebno bi imami i službenici lZ-e trebali prvi, svojim vlastitim 
primjerom, pokazati da drže makar do naredbodavne sunnetske 
prakse Poslanika, a.s., odnosno do njegovog ustaljenog sunneta, u što 
svakako spada i brada, ako već ne drže do sunnetuz-zevaida koji su 
stepenom i vrijednošću ispod tog nivoa. 

Zaključak: Vebabijski „grijesi" su valjana sunnetska praksa 

lz analize ove prakse, za koju kažu da je vebabijska, i njene 
komparcije sa šerijatskim izvorima, razumije se da nabrojani primjeri 
ne samo da nisu novotarija u vjeri, već, neki od njih imaju status 
šerijatske odredbe utvrđene po banefijskom mezbebu, ili čak po 
konsenzusu svib mezheba eblusunnetske provenijencije. 

Zato nazivati muslimane koji to prakticiraju vebabijama, 
novovjercima, novim tumačima islama i si., doista je deplasirano. To 
rade mabom džabili i oni koji su opterećeni nekakvim kompleksima. 
Često su to i oni koji ne mogu da se podrede vjeri, a od nje žive. Oni 
su i najgrlatiji radi vlastitog interesa, jer se boje da će svijet početi 
pričati: „Vidi ovoga, on ne drži do vjere, a živi od nje/ 1 Zato je 
potrebno dizati viku na nekakve vebabije i skretati pažnju sa svog 
nerada i nedoličnog ponašanja. Jer sad je malo teže biti musliman. Ne 
biva se musliman samo imenom i „dobrim " srcem kao što je bilo u 
komunizmu koji je iza nas. Trebalo bi više stvari prakticirati. Redovan 
namaz, post, ... pa imati i bradu, i nošnju, šerijatsko pokrivanje žene, 
porodice, i mnoge druge manje bitne stvari. Trebalo bi se pripaziti 
malo pa ne biti po kabvanama u vrijeme kada bi se trebalo biti u 
džamiji, niti izbivati po mjestima sumnjivog moralnog karaktera gdje 

vjerniku uopće nije mjesto, ni u vrijeme namaza niti poslije njega. 
Pogotovu to nisu mjesta na kojima se treba naći nekakav vjerski vođa 
ili predvodnik u vrijeme kada bi trebao biti na dužnosti u svojoj 
džamiji na redovnom džematile namazu ili vjerskoj pouci. Neko ne 
može prihvatiti takve norme ponašanja. Jednostavno mu se to ne 
sviđa i onda bira između onoga što Poslanik, a.s., traži i svoje želje i 
šebveta. Naravno, mnogo je jednostavnije, za one koji su samo 
profesionalci i koji zarađuju na vjeri, proglašavati vjersko-sunnetsku 
praksu vehabizmom, dizati viku i sotonizirati nekakve vehabije kod 
običnog u vjeru neupućenog svijeta nego pribvatati vjerske obaveze i 
dužnosti regularnom vjerskom praksom kojoj bi se i sami trebali 
podrediti. 

Umjesto da budu pošteni, pa ako ništa drugo, da priznaju svoju 
imansku slabost i odaju počast onome ko može da provede u život i 
taj dio vjerske prakse, umjesto da priznaju kako još nisu na 
imanskom stepenu da to i sami rade, oni nastoje obezvrijediti i 
omalovažiti vjerodostojnu praksu Poslanika, a.s., liječeći svoje 
frustracije kojekakvim nazivima za muslimane kao što su: bradonje, 
vehabije i si. U tome idu čak do nijekanja očitih vjerskih ibadeta i 
sunnetske prakse. 

Ako neko još uvijek smatra sve to neislamskom (vehabijskom) 
praksom, postoje šerijatski i mezhepski izvori u kojima se to lahko 
može provjeriti. Ako laže koza, ne laže rog! 

Što se tiče pomenute prakse u vezi s namazom, koja je bila 
predmetom žučne rasprave i polemike pri čemu je kvalificirana kao 

tip „nove vjere", ili „vehabizam", a koja je u svojoj biti originalna 
islamska praksa koju priznaju ehlisunnetski mezhebi, usuđujem se 
bez imalo ustezanja napraviti komparaciju. Naime, namaz bez 
sunneta koje napadaju kao pokuđenu praksu a koji je u običajnoj 
praksi naših muslimana mogao bi se usporediti sa brvnarom 
(kućicom) ili s „fićom" (autom) dok bi se namaz sa tim napadanim 
sunnetima mogao uporediti sa raskošnom palačom ili mercedesom. 
Ove komparacije su dovoljno zorne ilustracije tih razlika u namazu sa 
sunnetskom praksom i bez nje. Sprovođenje sunnetske prakse i 
oživljavanje zaboravljenih sunneta u nekoj sredini ima poseban značaj 
i vrijednost. 

1 niko u ime nekakvog „jedinstva" nema prava da traži da se svi 
vozimo u fići, i da svi živimo u brvnari, da bismo na taj način 
svjedočili da smo jedinstveni. Takva logika, možda, ima svojih 
pristalica samo još u Kini i Kubi, a inače je na drugim mjestima već 
oborena u čitavom svijetu, pred naletom demokratije. Zato imajmo 
malo više širine u našim prsima za prava naše braće. Konačno, 
džennet ima stepene, a džehennem također. Pa bujrum! 

[14] Vidi, Antun Hangi, Život i običaji muslimana, 191. 

Suština problema 

Ovdje moramo napomenuti dvije krajnosti koje su podjednako 
naštetile u ovoj situaciji. Prva je pogrešna metodologija da Veta u 
dostavljanju, bez ikakve sumnje, autentične islamske prakse i druga 
kao odgovor na to jednom averzijom i odbojnošću što je možda 
prirodni slijed koji možemo razumjeti iz navedenog hadisa Aiše, Allab 
bio zadovoljan s njome, kada kaže da bi i ashabi bili odbili vjeru da je 
započela sa naredbama i zabranama „ne pij", „ne zinaluči" i si. 
Poslanik, a.s., je edukovao i odgajao asbabe trinaest godina, uz 
primjenu najljepše metodologije, pa tek onda je počeo sa ustrojstvom 
pozitivnih zakonskih normi i ibadeta, klanjajući uz to čitav taj period 
pored stotina idola u Kjabi, sve do pogodnog momenta da ih uništi 
kada je osvojio Mekku. 

Međutim, moramo naglasiti da je sa druge strane učinjena druga vrlo 
štetna stvar, što se sva ta vjerska, sunnetska praksa, pokušala i htjela 

proglasiti „novovjerjem", „vehabizmom", promjenom vjere-mezbeba i 
si., iako se labko moglo provjeriti kroz vjerske izvore i dokazati 
vjerska ispravnost iste, odvajajući pogrešnu metodologiju, koja je 
možda izazvala revolt i averziju, od vjerskih istina. Treba razlučiti 
vjerske istine od metodologije kojom se nude. To nije isto. 

Zato neka preispitaju svoj odnos prema vjeri svi, osim potpunib 
neznalica-džabila kojima neznanje jedino možda može biti isprika, a 
koji su se dali na nekakvu borbu protiv sunnetske prakse, pod raznim 
opravdanjima borbe za jedinstvo muslimana demagogijom i 
džebaletom. Naši muslimani i njibove političke i vjerske vođe prisiljeni 
su naći zajednički jezik sa četnicima, ustašama, nevjernicima, 
poluvjernicima, komunistima, neokomunistima, šiijama i ostalima, 
mađutim, kada je u pitanju odnos sa iskrenim vjerskim praktičarima 
umjesto toga htjeli su obračun i primjenu sile raznim sredstvima; 
fizičkim maltretiranjem, prijetnjama policijom, racijama i sličnim 
metodama. Htjeli su muslimanima praktičarima uskratiti dunjalučka i 
vjerska prava. 

Poruka i opomena 

Muslimani se stalno moraju opominjati i usmjeravati, jer ta opomena 
može koristiti vjernicima, shodno naredbi Uzvišenog Allaba: "1 
opominji, a opomena će koristiti vjerniku" [i]. 

Ne želim biti ničiji glasnogovornik već samo branim svoje uvjerenje 
kao onaj koji je poduži period života studirao islam u zvaničnim, 
poznatim i priznatim, našim i svjetskim edukativnim institucijama, te 

osjeća vid odgovornosti i vjerske obaveze da se uključi u rješenje 
problema koji opterećuju neke džemate i neke sredine. 

Ako uslovno prihvatimo da ovdje imaju dvije strane, pozivam ih na 
međusobnu toleranciju koja je svojstvena muslimanima. Allah, dž.š., 
kaže: "Muslimani su braća" [2]. 

Posebno bih savjetovao svojoj braći i kolegama imamima u 
džematima i uopće službenicima u lZ-i da kao najodgovorniji ne 
podgrijavaju tenzije i napade na muslimane koji se drže sunneta 
Poslanika, a.s. Neka rastave islamsku, sunnetsku praksu od 
metodološke netaktičnosti kojom se nudi jer Allah, dž.š., će sigurno i 
na dunjaluku kazniti i osramotiti one koji se bore protiv i ismijavaju 
sa sunnetom Njegovog Poslanika, a.s. 

Ako sami nisu na imanskom stepenu da se drže nekih Poslanikovih, 
a.s., uputa i naredbi po pitanju brade i drugih sunneta, neka to ne 
napadaju iz vlastitog koristoljublja, jer nije na istom stepenu 
pokuđenosti ili zabrane, nepraktikovati nešto iz kojekakvih razloga i 
nijekati iz osnova, jer jedno može biti samo grijeh a drugo izvoditi iz 
vjere. 

S druge strane, onaj ko se hoće baviti islamskim daVetom, pozivom i 
misionarenjem nije dovoljno da ima samo želju za tim. Uz neophodno 
znanje, između ostalog, mora uspješno riješiti problem metodologije, 
preferiranosti i postupnosti u tome. A za to nema klišea i savršenog 
za svagda riješenog recepta. 

Pogrešna metodologija ponekad može da da'vu i islamski poziv 
pretvori u njegovu suprotnost. 

Navodimo citat iz brošure koju je napisao Salih Safvet Bašić (izdanje 
1943-g.) kao izvod iz svojih predavanja u bivšoj Šerijatskoj sudačkoj 
školi u Sarajevu, sa nazivom: „Kratak pogled na razvoj šeriatskog 
prava & Nešto iz poviesti razvoja ilmi kelama" na tridesetoj strani: 

„Hanbelovci su uglavnom svi pristaše tradicije. Svi su izreda 
muhaddisi, te više drže do predaje nego li do samostalnog 
zaključivanja razuma. Odtuda je i njihova mržnja prema svakome 
onome koji se bavi i operiše s dokazima uma. Ovakav pravac nije 
donio nikakve koristi ehli sunnetu; štaviše, bio je štetan. Predaja se iz 
dana u dan množila, a znanstveno se nije smjela izpitivati njena 
vjerodostojnost. Na taj su se način pojavili mnogi apokrifrii hadisi. 
Držeći se samo na kl a a odbacujući akl neke hanbelije su (gulati 
hanabile) izašle pred javnost s čudnim tvrdnjama, kao što je 
personifikacija Boga, naime da je Bog sličan čovjeku, da ima noge, 
ruke itd. Osim toga hanbelije su uobće previše konzervativni. Mrze 
svakoga koji se sa njima ne slaže. Do njihove pojave među islamskom 
ulemom borba se vodila perom i govorom, ali su je oni pretvorili u 
borbu oružjem. U Bagdadu ih je tada bilo mnogo. Tu su bili u većini, 
te su, oslanjajući se na snagu, počeli da svojevoljno progone narod, 
pretražujući kuće i gazeći svetinju kućnog praga. U čijoj kući su našli 
nebiz (jedna vrsta pića), prolievali su ga, glasbene instrumente 
razbijali, a vlastnika kuće javno bičevali. Miešali su se i u trgovinu. 
Isto tako i sloboda kretanja bila je ograničena. Ako bi se čovjek našao 

na ulici sa ženom bio bi zlostavljan i kažnjen. Nevini i pravi ljudi 
vođeni su na redarstvo i tamo bi se krivo svjedočilo protiv njih. 

Jasno je da je ovakav postupak morao izazvati reakciju. U Bagdadu se 
iz dana u dan pojavljivao sve jači revolt protiv banbelija. Pa i sama 
vlast je prema njima počela da zauzima neprijateljski stav. Kao prvu 
mjeru protiv njih državna vlast izdaje naredbu, da se dvojica 
hanbelovaca ne smiju zajedno vidjeti na ulici. Pored toga poduzete su 
stroge mjere protiv mezhebske borbe. No ove mjere nisu imale 
pravog efekta sve dok nije došao na prijestolje halifa Radi-billah, koji 
je najenergičnije nastupio protiv banbelija. Čim je postao halifa, izdao 
je ovaj proglas: 

»O vi, koji prispodobljujete Boga svome odvratnom licu i obliku, 
pripisujući mu noge, ruke, pa dapače i kovrčastu kosu, vi koji tvrdite 
i dokazujete da Bog ima svojstva slična vašim svojstvima, dižete ga na 
nebesa i spuštate na zemlju. Vi napadate na velike imame, grdite ih i 
mrzite. Napadate Muhammedovu , a.s., porodicu i kufur im 
pripisujete. Vi širite pravac, koji je uperen protiv jasnih propisa i 
zabranjujete zijaretiti grobove velikih ljudi, a pripisujete običnim 
ljudima keramet i mudžize. Neka je prokletstvo na šejtana, koji vam u 
ovim prljavim i bogu mrzkim djelima pomaže. Ja, vladar pravovjernih, 
kunem se Bogom, da ću vas, ako se ne prođete tih djela, poubijati, a 
vaše domove popaliti.« 

1 zaista ovaj je proglas učinio kraj nasilju hanbelovaca u Bagdadu." 

Ne bih ulazio u vjerodostojnost ovog citata i analizu postupaka 
hanbelovaca (gulatu hanabile) niti u postupak abbasijskog halife Radi- 
billab (Muhammed b. El-Muktedira Dža'fera b. El-Mu'tedida billah, 
Abmeda Ebul-Abbasa, 297-329) > pošto bi to sve zahtijevalo pisanje 
još jedne knjige, već sam ovo naveo samo kao primjer metodoloških 
netaktičnosti i zabluda s obadvije strane. Primjer u objavljenoj 
brošuri je dostupan našoj javnosti, što je neko kapitalizirao u lične 
svrhe i pokušao preslikati na naše stanje u BiH, iako ono nema ni 
izbliza dodirne tačke sa tim davnim događajem iz historije islama. 

Ipak, ovdje bih napomenuo vezano za ovaj primjer, a što se tiče 
Allahovih svojstava, pripadnik šehadeta mora prihvatiti sve one opise 
koje je Allah, dž.š., dao za sebe, kao i opise i svojstva kako Ga je 
Poslanik, a.s., opisao, a došlo je u vjerodostojnim predanjima, naravno, 
bez personificiranja Njegove Uzvišene Osobe, ali i bez nijekanja i 
te 1 vila onoga što je došlo u tradiciji. 

Što se tiče namaza, gdje se najviše i reflektuje taj problem kod nas, 
kao prilog njegovom rješavanju, savjetujem da bi najdjelotvorniji 
način bio objasniti onima koji su se razišli u pogledu načina i forme 
na koji se obavlja namaz da je on ispravan ako se klanja po propisima 
hanefijskog ili nekog drugog mezheba. Tako je propisano i 
uzakonjeno u našim vjerskim izvorima, odnosno, konsensuzusu 
islamskog ummeta. Onaj ko u tome protežira samo jedan mezheb, ili 
jedno ime u našoj islamskoj baštini, griješi i rediguje islam samo na 
jedan neznatan promil njegovih vrijednosti. On ne razumije slobodu 
idžtihada i izbor slijeđenja, kao temelj ispravnog vjerovanja. 

Trubljenje o promjeni mezheba i vjere, kroz primjenu nekoliko 
praktičnih sunneta sa kojima se neki razlikuju, ili bolje odlikuju, 
demagogija je i blasfemija vjernika praktičara. 

Pogledajte iz ove knjige o namazu, H.K. Pruščaka, koja je hanefijske 
provenijencije, da se elita hanefijskog mezheba (Ebu Hanife, Ebu 
Jusuf, Muhammed i drugi), samo u pitanjima namaza razišla u 
desetinama, pa i stotinama mes'ela, dajući ponekad potpuno oprečna 
stajališta. Ipak, ni za jednog od njih nismo rekli da je mezhepski 
konvertit i da ga na silu treba istjerati iz džamije, ili prisiliti na 
određenu praksu, ili stajalište. 

Zar nije egzemplaran primjer koji se pominje na kraju Kjafijine 
knjige, poznat u fikhu kao dvanaest mes'ela, ili „el-mesailul-isna 
'ašerije" a koji može objasniti svu besmisao pokušaja samo jedne, 
unificirane prakse? 

U tih pomenutih dvanaest mes'ela namaz je pokvaren po Ebu Hanifi, 
a ispravan po mišljenju Ebu Jusufa i Muhammeda. Osnova problema 
je kod pravila na osnovu čega se istupa iz namaza. Kod imama Ebu 
Hanife izlazak iz namaza je fard sa aktivnošću klanjača, dok kod njih 
dvojice nije tako, odnosno, iz namaza se može izaći i samo pasivnim 
„zadnjim sjedenjem". 

Dakle, samo zbog jedne osnove i pravila, hanefijska mezhebska 
pravnička elita se razišla u dvanaest mes'ela, upravo zbog 
dijametralno suprotnih stajališta, u kojima se namaz proglašava 
ispravan kod jednih, i neispravan kod drugih. 

1 dok se takvi krucijalni razlazi tolerišu u Mezhebu, dotle par nebitnih 
mes'elica koje ne utiču na bit i ispravnost namaza, a nalaze se u 
praksi kod nekih klanjača, toliko iritiraju neke dušebrižnike za 
mezheb i vjeru da bi izbacivali iz džamija one koji ne rade po 
njihovoj praksi, nazivali ih vehabijama i si. Nije li to šejtanski posao? 
Tu nešto ne štima. To su neke mutikaše koje gledaju neke svoje 
interese, a ne interes vjere, jedinstva muslimana i si. 

Kako to da svoju silu nisu otišli istresati na one koji piju, psuju, 
nikako ne klanjaju, prostituišu se, kradu, ne dolaze džamiji nikako? Ili 
su to dobre bošnjačke hanefije sa kojima se može skupa živjeti a sa 
vjerskim praktičarima ne može?! 

Preporučio bih da stručnjaci svoga zanimanja govore o svojoj struci; 
mesari o mesu i bubrezima, piljari o bananama, jabukama i 
kruškama, poljoprivrednici o pšenici, kukuruzu i sjetvi, stočari o 
ovcama, kravama i kozama, Ijekari o medicini, svršenici političkih 
nauka možda o Platonovoj državi, a stručnjaci fikha, islamskog 
šerijatskog prava i metodologije islamske jurisprudencije, neka govore 
o namazu i drugim ibadetima. Ako neki hoće, ipak, da govore i o 
tome a nisu kvalifikovani, neka prvo pozavršavaju određene školske, 
edukativne ustanove i osposobe se na poznatim islamskim 
univerzitetetima, pa kada dobiju odgovarajuće diplome, akademska 
zvanja, odgovarajuće nominale, onda možemo raspravljati sa njima i o 
Šafiji, i Maliku, i Ebu Hanifi, i ostaloj islamskoj baštini. Samo bi tako 
bilo logično. 

Također, onaj ko u izgovoru riječi „amin" naglas u noćnom namazu 
džematile, u dizanju ruku nakon ruku'a i si., što je nesporna tradicija 
Poslanika, a.s., vidi političko nejednistvo muslimana, politički je džahil 
i daltonista i ne zaslužuje da vodi muslimane ni vjerski ni politički. 

Ima ih, koji vjerovatno iz vjerskog neznanja, naravno, u posljednje 
vrijeme svoju aktivnost, umjesto na pametnije i za vjeru korisnije 
stvari; kao što je borba protiv nemorala, droge, alkohola, korupcije, 
mita i si., usmjeravaju na progon i napade na tzv. vehabije. Htjeli bi 
da svoj običajni „šerijat", koji često nije u skladu sa vjerom i 
hanefijskim mezhebom, naturaju drugima i to: silom, tučom, 
čupanjem brade, maltretiranjem, izbacivanjem iz džamija i sličnim 
metodama. Čak se oglašavaju i nekakvim oglasima po džamijskim 
vratima o zabrani ulaska u džamije i klanjanja, osim po bontonu 
dotičnih siledžija. Iz kojeg su to mezheba iščačkali i koji mezheb 
slijede? To ne postoji u hanefijskom, niti bilo kojem drugom 
mezhebu. To nije islam. To je onaj krajnji rigidni džehalet i imami 
koji su u takvim džamijama, u kojima se dešavaju takve stvari, nisu 
na nivou zadatka, jer bi trebali ukazati na štetnost svađa u džematu, 
pogotovu na štetnost borbe protiv ustaljenog sunneta Poslanika, a.s., 
Pa imami su se uvijek borili ili trebali boriti za vjeru i prakticiranje 
sunneta Poslanika, a.s.! 

Izgleda da neki žele samo životariti od vjere i džamije. Ne žele islama 
i islamske prakse u njoj. To se apsolutno ne može i ne smije tolerisati 
i na to se mora reagovati. 

U knjizi „Greške koje se čine kod čišćenja (abdesta i dr.), namaza i u 
džamiji" šejha Abdul-Aziza Muhammeda Es-Sedhana, kaže se: 

„7. Od grešaka je, također, učenje u džamiji naglas, tako da to 
zasmeta nekome ko klanja ili uči." 

Potom se u komentaru ovoga teksta daje objašnjenje učenjaka iz svib 
mezheba, pa se kaže: 

„Nikome nije dozvoljeno da uznemirava čovjeka u džamiji, klanjača, 
učača, onoga koji zikiri, dovi i si., za šta je džamija u osnovi i 
namijenjena. Dakle, nije dozvoljeno ometanje takvib unutar džamije, 
na džamijskim vratima, niti izvana džamije. Zna se da je Poslanik, a.s., 
došao jednom prilikom a neki asbabi klanjaju, dok drugi uče naglas, 
pa je rekao: ,Ljudi, svako od vas razgovara i obraća se svome 
Gospodaru. Zato ne ometajte jedni druge učenjem naglas/ 

Pa kada je zabranio klanjaču da uči naglas kako ne bi ometao 
drugoga, onda je pogotovu zabranio da onaj koji nije u namazu 
ometa onoga u džamiji. Ko učini nešto što zasmeta ljudima u džamiji 
ili učini nešto što će dovesti do ometanja, to mu se treba zabraniti/ 

Pitan je Tadžud-din Eš-Šafn o grupi koja uči naglas tako da ometa 
druge, da li je to dozvoljeno ili nije, pa je rekao: 

,Najpreče je da to ne čine, i najpreče im je to zabraniti/ 

Pitan je o tome Zejnud-din El-Maliki pa je rekao: 

,To nije dozvoljeno i vlast to treba zabraniti/ 
Od imama Malika se prenosi: 
/Takav se izgoni iz džamije/ 

Tako približno je odgovorio i kadija iz banbelijskog i banefijskog 
mezheba/'[3] 

Dakle, onaj koji je u džamiji ne smije se uznemiravati čak ni glasnim 
učenjem, (u šta spada i mujezinluk, osim ezana i ikameta) a pogotovu 
ne fizičkim napadanjem.To bi ustvari vodilo nejedinstvu i 
razjedinjavanju, a ne sunnetska praksa tzv. vebabija. 

Te napade na muslimane po džamijama i džematima mogu raditi 
samo oni koji nisu ništa naučili od islama i koji ne razumiju burmet i 
svetost džamije a buškati ih na takav čin, mogu, isto tako, samo njima 
ravni ideolozi. Takvima to treba zabraniti po konsenzusu 
eblisunnetskib mezbeba, kao što smo vidjeli iz pomenute knjige. 1 
neka ne misle da rade u ime vjere napadajući muslimane praktičare i 
sunnet Poslanika a.s., niti da su time zaštitnici i spasioci nekakve 
vjerske opcije. To je samoobmana ili rezultat nečije demagogije čak i 
iznutra lZ-e. 

Zato bib preporučio svim poštenim i pametnim Muslimanima 
Bošnjacima da sebi ne dozvole luksuz da budu od onib koji će 
napadati druge muslimane; verbalno ili fizički, pogotovu ne u 



37 



džamijama, gdje je hurmet takvog čina još i veći a grijeh teži. 
Naročito ne zbog njihove odanosti sunnetu Poslanika, a.s., jer će time 
postati gubitnici u oba slučaja; u slučaju da nanesu zulum i nepravdu 
svom bratu, čeka ih ahiretsko gubitništvo zbog borbe protiv sunneta 
Poslanika a.s. i zuluma prema muslimanu, a u slučaju revanšizma od 
napadnutog i dunjalučko gubitništvo. 



[l] Vidi, Kuran, 51, 55. 
[2] Vidi, Kuran, 49,10. 
[3] Vidi: Strana: 228. 

